A Tanács irányelve
(1988. március 22.)
a 76/116/EGK irányelvnek a folyékony műtrágyák tekintetében történő módosításáról
(88/183/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 100A. cikkére,
tekintettel a Bizottság javaslatára [1],
az Európai Parlamenttel [2] együttműködve,
tekintettel a Gazdasági és Szociális Bizottság véleményére [3],
mivel a műtrágyákra vonatkozó tagállami jogszabályok közelítéséről szóló, 1975. december 18-i 76/116/EGK tanácsi irányelv [4], amelyet legutóbb Spanyolország és Portugália csatlakozási okmánya módosított, szabályozza a szilárd műtrágyák kereskedelmét; mivel szükségesnek bizonyult az említett irányelv alkalmazásának kiterjesztése a folyékony műtrágyákra is;
mivel egyrészt célszerű, hogy a 76/116/EGK irányelv mind a szilárd, mind a folyékony műtrágyákra egyaránt vonatkozzon, másrészt különösen fontos, hogy az "EGK-műtrágya" megjelölés vonatkozzon ezentúl az ezen irányelv hatálya alá eső és általa meghatározott összetétellel rendelkező egyszerű vagy összetett műtrágyákra is,
ELFOGADTA EZT AZ IRÁNYELVET:
1. cikk
A 76/116/EGK irányelv a következők szerint módosul:
1. A 2. cikk helyébe a következő rendelkezés lép:
"2. cikk
A tagállamok minden szükséges intézkedést megtesznek annak biztosítására, hogy az "EGK-műtrágya" megjelölést csak az I. mellékletben felsorolt, valamint ezen irányelv és I., II. és III. mellékletében foglalt követelményeknek megfelelő műtrágyák esetében lehessen használni."
2. A 4. cikk a következő bekezdéssel egészül ki:
"(3) Folyékony műtrágyák csak megfelelő utasítások feltüntetésével értékesíthetők. Ilyen utasítások különösen a tárolási hőmérsékletre és a tárolás során bekövetkező balesetek megelőzésére vonatkoznak."
3. Az ezen irányelv mellékletében található "Folyékony műtrágyák" című C. részt az I. melléklethez kell csatolni.
4. A II. melléklet 1. c) pontjának második albekezdése a következőkkel egészül ki:
"A folyékony műtrágyák tápanyag-összetevőire utaló kiegészítő adatok a tömegnek a térfogatra vonatkoztatott arányában fejezhetők ki (kilogramm/hektoliter, vagy gramm/liter).
A folyékony műtrágyák mennyiségét a tömegük alapján kell kifejezni. A folyékony műtrágyák mennyiségének térfogat szerint történő kifejezése nem kötelező."
5. A III
.
melléklet A. I. része az alábbi termékek nevével és a megengedett tűréshatárokkal egészül ki:
"Nitrogénműtrágya oldat | 0,6 % |
Ammónium-nitrát - karbamid oldat | 0,6 %" |
2. cikk
(1) Ezen irányelv kihirdetésétől számított egy éven belül a tagállamok elfogadják azokat az intézkedéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot [5].
(2) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.
3. cikk
Ennek az irányelvnek a tagállamok a címzettjei.
Kelt Brüsszelben, 1988. március 22-én.